Teen die tyd dat hulle puberteit bereik, slaan hulle ouers hande in die hare en ween: O, wee.O, wee, waar het ons gefaal?
Kom ons slaan hulle nog harder. Kom ons stuur hulle na rehabilitasiesentrums waar hulle tog net kan bykom. Ten duurste. Vir beide partye. Kom ons ontneem hulle van alle voorregte totdat hulle die lig gesien het.
"Jy maak jou kinders vir die duiwel groot," het ek al by baie tantes gehoor. "Jou kinders moet leer om 'n mens ordentlik te groet."
Ek wil soos 'n leeuwyfie begin sis as iemand daardie deuntjie begin teem. My kinders is drie en vyf jaar oud. Dit is vir my belangriker dat hulle eerder die tannie se tuin met oe- en a-geluide bewonder as om die militaristiese bladskudmetode toe te pas.
Natuurlik glo ek in die nodige respek teenoor ander mense. Ek sal bv. nie toelaat dat my kinders met tjoklitbesmeerde hande oor jou banke klouter nie. Of sy brötchen in jou videomasjien wegsteek nie.Ek sal wel toelaat dat hy sy frustrasies tot uiting bring op 'n manier wat vir ons altwee aanvaarbaar is.
Ek glo saam met hulle dat 'n mens op die reënboog kan slip-'n-slide. En dat die kleure op jou sitvlak gaan agterbly.
As jy nou saam met hom kan droom, sal jy eerder jou rehab-geld kan gebruik vir 'n trip op die reënboog.